 Awọn tọọgi ya bo ikọ Amọtẹkun atọlọpaa nIbadan, wọn ṣe mẹrin leṣe ninu wọn : Ba a ṣe n wi yii, ẹka ti wọn ti n tọju awọn alailera ti wọn nilo itọju pajawiri lawọn oṣiṣẹ ẹṣọ Amọtẹkun, ẹka ipinlẹ Ọyọ wa, nitori bi awọn tọọgi ṣe dojú ija kọ wọn, tí wọn sì ṣe ọpọ nínú wọn pẹlu awọn ọlọpaa leṣe rẹkẹrẹkẹ.Ẹsẹ-kan-aye ẹse-kan-ọrun ni mẹrin ninu awọn ẹṣọ Àmọtẹkùn wa bayii, pẹlu bi awọn ẹruuku ṣe fi ada, aake ati àpólà igi lù wọn ṣe leṣe.Ninu laasigbo ti awọn ipata ọmọkunrin agbegbe Ọdẹyalé, nijọba ibilẹ Ọnà-Àrà, nIbadan, dá silẹ nijanba nla ọhun ti ṣe awọn agbofinro yii.Nigba to n fìdí iṣẹlẹ yii múlẹ fawọn oniroyin nIbadan, Oludari ẹṣọ Amọtẹkun nipinlẹ Ọyọ, Ajagun-fẹyinti Ọlayinka Ọlayanju, ṣalaye pe awọn ọmọ iṣọta kan ni wọn n da agbegbe Ọdẹyalé, nIbadan, ru, ti ẹgbẹ awọn lanlọọdu agbegbe naa fi pe ileeṣẹ Amọtẹkun ni ipe pajawiri fún ìrànlọwọ.Ṣugbọn kàkà kí awọn tọọgi wọnyi sa lọ nigba ti awọn Amọtẹkun dé, niṣe ni wọn dojú ija kọ awọn agbofinro naa, ti wọn sì jọ n yinbọn mọra wọn.Gẹgẹ bALAROYE ṣe gbọ, bi awọn olugbe agbegbe yii ṣe pé àwọn Amọtẹkun naa ni wọn pe awọn ọlọpaa, ikọ awọn agbofinro mejeeji yii ni wọn si sa ipa wọn lati paná rogbodiyan ọhun, ṣugbọn omi pọ ju ọkà lọ fawọn oṣiṣẹ eleto aabo, bi awọn tọọgi wọnyi ṣe ṣe awọn Amọtẹkun léṣe, bẹẹ ni wọn ko jẹ káwọn ọlọpaa paapaa faraare lọ.Akitiyan akọroyin wa lati gbọ tẹnu SP Olugbenga Fadeyi ti i ṣe Alukoro fún ileeṣẹ ọlọpaa ipinlẹ Ọyọ lori iṣẹlẹ yii ko seso rere titi ta a fi parí akojọ iroyin yii.Ajagun-fẹyinti Ọlayanju ti i ṣe ọga awọn Amọtẹkun ipinlẹ yii ti fìdí ẹ múlẹ pe ẹka itọju awọn ailailera pajawiri, nileewosan UCH, nIbadan, lawọn oṣiṣẹ Amọtẹkun mẹrẹẹrin ti wọn fara pa ju lọ ninu iṣẹlẹ yii wa titi ta fi pari akojọ iroyin yii. 